Diari Oficial de la Generalitat Valenciana


Sumari del DOGV 5032, del 21-06-2005 (2005/6928)

RESOLUCIÓ de 8 de juny de 2005 de la directora general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5032

Data del DOGV
:   21-06-2005

Secció del DOGV
:   V. ALTRES ANUNCIS - E) MEDI AMBIENT

Número del document
:   2005/6928


Data del document
:   08-06-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Onda
    * Vilafamés
    * Torre de les Maçanes, la
    * Traiguera
    * Llíria
    * impacte ambiental

RESOLUCIÓ de 8 de juny de 2005 de la directora general de Gestió del Medi Natural de la Conselleria de Territori i Habitatge, per la qual s'ordena la part dispositiva de les declaracions d'impacte ambiental. [2005/X6928]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, establixen l'obligatorietat de fer públiques les declaracions d'impacte ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, establixen l'obligatorietat de fer públiques les declaracions d'impacte ambiental, i en particular, de publicar estes declaracions en el Diari Oficial de la Generalitat Valenciana.
  
En virtut d'això, he resolt
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent als expedients 120/04-AIA Onda, 437/03-AIA Vilafamés, 241/02-AIA Traiguera, 297/02-AIA La Torre de les Maçanes i 085/04-AIA LLlíria, que segons el Reglament aprovat per Decret 162/1990 estableix l'obligatorietat de publicar-les.
  
València, 8 de juny de 2005.- La directora general de Gestió del Medi Natural: Concepción Maroto Álvarez.
  
Declaració d'impacte ambiental
  
Expedient: 120/04-AIA
  
Títol: Indústria per a la fabricació de paviments i revestiments ceràmics
  
Promotor: CERAWORLD CERÁMICAS, SA
  
Autoritat substantiva: Direcció General de Qualitat Ambiental de la Conselleria de Territori i Habitatge de la Generalitat Valenciana
  
Localització: Camí de Ràtils, s/n, polígon industrial el Colomer, Onda (Castelló)
  
Descripció del projecte
  
Objecte del projecte
  
Ceraworld Cerámicas, SA pretén instal·lar una nova indústria de fabricació de paviments i revestiments ceràmics en una parcel·la propietat d'aquesta situada en el polígon industrial el Colomer. Així, s'instal·larà una primera planta a la qual seguirà, de forma quasi immediata, l'execució d'una segona en qualitat d'ampliació de l'anterior, la qual cosa es duu a terme per tal de garantir una millor adaptació a les fluctuacions del mercat.
  
Antecedents
  
L'activitat que se sotmet a avaluació d'impacte ambiental se situa en el polígon industrial el Colomer, d'Onda, sobre sòl urbanitzable qualificat com industrial sud-9; aquest ha sigut avaluat ambientalment, juntament amb la resta del municipi, en el marc del PGOU d'Onda, i té la declaració d'impacte ambiental de data 08 de juliol de 1998.
  
Caràcter de la declaració
  
La declaració d'impacte ambiental que conforma aquesta resolució forma part del procés d'autorització ambiental integrada en tràmit, en aplicació de la Llei 16/2002, d'1 de juliol, de prevenció i control integrats de la contaminació, i el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
Aquesta normativa determina el contingut i abast de l'autorització ambiental integrada, la finalitat de la qual és integrar en una única resolució totes aquelles autoritzacions i pronunciaments sectorials en matèria d'abocaments d'aigües residuals, producció i gestió de residus i emissions a l'atmosfera, totes les quals són atribucions de la conselleria competent en matèria de medi ambient de la Generalitat, preceptius per a la implantació i posada en marxa de les instal·lacions sotmeses al règim de prevenció i control integrats de la contaminació a la Comunitat Valenciana.
  
En els casos en els quals així succeïsca i, al mateix temps, l'emplaçament ho permeta, procedeix excloure del contingut de la declaració d'impacte ambiental aquells aspectes que la Llei 16/2002, d'1 de juliol, de prevenció i control integrats de la contaminació, i el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana, reserven a la resolució administrativa que conté l'autorització ambiental integrada, per tal d'evitar duplicitats innecessàries en el procés d'anàlisi i valoració ambiental, com també en l'establiment de mesures correctores, protectores i la vigilància i control d'aquestes.
  
Cal considerar que l'avaluació d'impacte ambiental de les afeccions ambientals derivades de l'emissió de contaminants atmosfèrics, generació de residus, consum d'aigües i abocament d'aigües residuals, es realitza a través dels informes que emeten organismes i serveis competents en cadascuna de les matèries, els quals al mateix temps són consultats pel departament que emet l'autorització ambiental integrada.
  
A la vista de l'article 22 del Decret 40/2004, l'autorització ambiental integrada contindrà, a banda de la declaració d'impacte ambiental, tota una sèrie d'apartats a través dels quals podran minimitzar-se els impactes directes sobre el medi abiòtic i la població. Els impactes ambientals directes seran sobre els quals més fàcilment es podran adoptar mesures correctores que, al mateix temps, resultaran mesures preventives dels impactes indirectes sobre el medi natural biòtic, perceptual i social. Les afeccions directes són aquelles que durant el funcionament normal de les activitats IPPC poden donar-se sobre els treballadors i el medi natural inert o abiòtic (aire, sòl i aigua) i les indirectes, les que poden donar-se sobre el medi biòtic (flora, fauna i processos biòtics).
  
En conseqüència, la necessària coordinació administrativa entre els distints departaments de la Conselleria de Territori i Habitatge, si més no exigeix que la declaració d'impacte ambiental, que és succeïda per una autorització ambiental integrada, limite l'àmbit de decisió d'aquesta als aspectes relacionats amb les afeccions directes a la fauna, flora, paisatge, espais naturals protegits, zones humides, formacions geomorfològiques d'interés, i altres aspectes d'entitat semblant.
  
Tramitació administrativa
  
En data 4 de maig de 2004 es rep, en l'Àrea d'Avaluació Ambiental de la Conselleria de Territori i Habitatge, escrit procedent de l'Àrea de Qualitat Ambiental de l'esmentada Conselleria, segons el qual se sol·licita que es procedisca a l'avaluació de l'impacte ambiental de l'activitat de referència. A més, també es comunica que, després de finalitzar el termini d'informació pública, no s'hi han presentat al·legacions.
  
Afeccions legals
  
S'han de complir els condicionants de la declaració d'impacte ambiental de data 8 de juliol de 1998, de resolució de l'expedient d'avaluació d'impacte ambiental de la PGOU d'Onda, com també les mesures protectores previstes en l'estudi d'impacte ambiental de l'esmentat Pla general.
  
La indústria sol·licita l'autorització ambiental integrada que atorga la Direcció General de Qualitat Ambiental de la Conselleria de Territori i Habitatge.
  
D'acord amb els articles 18, 19 i 20 de l'Ordre de 9 de setembre de 2003, de la Conselleria de Territori i Habitatge, per la qual es desenvolupa el Decret 119/2003, del Consell de la Generalitat, pel qual s'aprova el Reglament orgànic funcional de la Conselleria de Territori i Habitatge, les competències en matèria de control integrat de la contaminació, qualitat d'aigües, seguiment i control d'aquest recurs, protecció atmosfèrica i acústica, i el seguiment, control i gestió de residus s'atribueixen a la Direcció General de Qualitat Ambiental.
  
Tot això, sense perjudici de les autoritzacions que escaiga obtenir d'altres organismes, de conformitat amb la normativa sectorial que hi siga d'aplicació.
  
Consideracions ambientals
  
Atés l'entorn on ss situa la indústria, i com ja s'ha comentat en anterior apartat, no cal esperar, en el cas concret avaluat, afeccions ambientals de rellevància dins del conjunt d'aquells valors que s'han delimitat en aquesta declaració. I és que, atés que es localitza en l'interior d'un polígon industrial, s'entén que ja es van estudiar els aspectes territorials susceptibles de patir impacte a raó de l'ús donat al sòl. És per açò que no s'entrarà novament en això; en tot cas, es remetrà a la declaració d'impacte ambiental del PGOU d'Onda (expedient número 301/98-AIA), de data 08 de juliol de 1998, els quals es transcriuen a continuació:
  
a) Els camins ramaders com a béns de domini públic que són, han de ser detrets del procés urbanitzador, i en conseqüència, tant en els plànols de classificació de sòl com d'ordenació estructural, com també en la normativa urbanística, han de figurar allistats en la longitud i amplària legal d'aquests, i grafiats com a sòl no urbanitzable protegit (camins ramaders).
  
b) Durant el període de vigència del Pla general d'ordenació urbana, l'Ajuntament ha de procedir a la presentació d'un informe anual en el qual s'ha de donar compte del compliment del programa de vigilància ambiental, dels efectes de l'aplicació del Pla general i del grau de correspondència d'aquests amb els previstos en la valoració de l'estudi d'impacte ambiental.
  
Atés que no s'afecta directa ni indirectament cap àrea protegida, és a dir, qualsevol àrea que puga estar subjecta a algun tipus de protecció administrativa, com ara ZEPA, LIC, microreserves, etc., només cal referir-se als impactes sobre el medi, amb l'amplitud que li és inherent al terme ara empleat, que puguen derivar-se de les accions d'obra durant la fase d'implantació de l'activitat. Així, es recorda que, tot i ser coneguts, per habituals, els impactes a què es fa referència, cal prendre en consideració els apunts que es realitzen a continuació els quals complementaran a les mesures correctores disposades al respecte en l'estudi, sempre, es recorda, per a la fase de construcció:
  
Qualitat de l'aire:
  
- Els vehicles destinats al transport de materials de naturalesa granular han d'anar envelats. L'alçària del material recollit en l'interior de la caixa no pot excedir la dels caixers d'aquesta.
  
Condicions d'assossec públic:
  
- Així mateix, ha d'utilitzar-se aquesta de manera que no es generen nivells de soroll extraordinaris a què els són propis (accelerades, detenir els motors en intervals d'espera, etc.).
  
Sòls:
  
- Reciclatge i reutilització dels materials, com també d'inerts generats per les activitats característiques de les obres.
  
Zones d'abassegament, instal·lacions auxiliars i residus perillosos:
  
- Els formigons que calguen per a l'execució de les obres s'han d'obtenir, preferentment, de plantes situades en les proximitats d'aquestes.
  
- El parc de maquinària, si no es troba en un lloc preparat a aquest efecte, ha d'anar proveït d'una solera impermeable.
  
- Tant el magatzem de residus perillosos com el parc de maquinària han de disposar de materials absorbents no inflamables (sepiolita) per a la recollida de xicotets abocaments accidentals que puguen generar-se. L'absorbent contaminat s'ha de gestionar segons la naturalesa del vessament.
  
- Pel que fa a la zona d'emmagatzematge de residus perillosos:
  
- S'ha de tractar d'una zona pavimentada, coberta, ventilada, amb sistemes que permeten la retenció i recollida d'abocaments accidentals, i de fàcil accés de manera que es minimitze el risc d'accidents en la càrrega/descàrrega dels diversos residus.
  
- Per a l'emmagatzematge de residus líquids o que per l'alt contingut líquid d'aquests puguen generar abocaments s'ha de disposar de cubetes o sistema de recollida que garantisquen el confinament i posterior recollida dels possibles vessaments. Cada cubeta o recipient de recollida de vessaments accidentals ha de tenir com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose un augment de la perillositat o en dificulten la gestió.
  
- La solera impermeable sobre la qual s'ha de localitzar el magatzem de residus o punts nets pot executar-se, preferentment, mitjançant l'extensió d'una primera capa d'argila sobre la qual s'ha de disposar, posteriorment, d'una làmina de material sintètic i impermeable. Sobre l'esmentada solera s'han de disposar els contenidors que emmagatzemaran els distints tipus de residus. En general, la distribució de colors que pot donar-se als anteriors contenidors és la que segueix:
  
Metàl·lics i plàstics: groc
  
Fusta: marró
  
Tòxics: roig
  
Pneumàtics: negre
  
Paper i cartó: blau
  
Vidre: verd
  
Restes orgàniques: blanc
  
Els tòxics, a més, han de ser agrupats per classes en diferents contenidors.
  
- S'ha de disposar d'un servei de recollida per a executar l'emmagatzematge dels residus descrit.
  
- La gestió dels residus perillosos ha de fer-se a càrrec de gestors autoritzats.
  
- Les aigües residuals que es generen en les instal·lacions auxiliars s'han de conduir a la xarxa general de clavegueram del polígon.
  
- El proveïment d'aigua que puga necessitar-se (plantes, serveis auxiliars, etc.) ha de justificar-se; queda absolutament prohibida la perforació no autoritzada de pous.
  
- Emmagatzematge selectiu de residus.
  
- Recuperar tots els residus metàl·lics procedents d'operacions de demolició.
  
- Utilitzar el material sobrant, danyat o defectuós, de naturalesa pètria (rajoles, blocs de formigó, etc.), com a material de farciment, prèvia trituració d'aquest.
  
Consideracions jurídiques
  
El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, pel qual disposa l'apartat l) del grup 4 de l'annex 1 de la Llei 6/2001, de 8 de maig, de modificació del Reial decret legislatiu 1302/1986, de 28 de juny, d'avaluació d'impacte ambiental.
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/89, de 3 de març, de la Generalitat Valenciana i en les altres disposicions que hi són d'aplicació.
  
L'article 13, apartat 2, del Decret 119/2003, d'11 de juliol, del Consell de la Generalitat, pel que aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que hi són d'aplicació, el projecte indústrial per a la fabricació de paviments i revestiments ceràmics, localitzat en el camí Ratils, s/n, del polígon industrial el Colomer, d'Onda (Castelló) i promogut per Ceraworld Cerámicas, SA, sempre que aquest es desenvolupe amb les previsions de l'estudi d'impacte ambiental i amb els condicionants establerts en l'apartat segon.
  
Segon
  
1. Per la ubicació d'aquest, es considera que en matèria d'emissions atmosfèriques, soroll, abocament d'aigües residuals i generació de residus, és suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
2. Per tot això, la Direcció General de Qualitat Ambiental, com a òrgan competent en matèria de qualitat d'aigües, seguiment i control d'aquest recurs, protecció atmosfèrica i acústica, el seguiment, control i gestió de residus i, a més, com a òrgan amb competència substantiva en matèria d'autorització ambiental integrada, ha de constatar periòdicament que el funcionament de l'activitat objecte de referència s'ajusta al que reglamenta o, si és el cas, a les millors tecnologies disponibles i els valors límit d'emissió. A aquest efecte, anualment, la Direcció General de Qualitat Ambiental remetrà a la Direcció General de Gestió del Medi Natural el certificat del compliment per part del promotor de tot l'anteriorment especificat en relació amb la producció i programes de minimització de residus, emissions, abocaments, seguiment i control de les activitats relacionades amb els recursos hidrològics de la Comunitat Valenciana i la resta d'aspectes que condicionen ambientalment el projecte.
  
Tercer
  
Notificar a les parts interessades que, contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.
  
València, 28 de juny de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 437/03-AIA
  
Títol: Indústria per a la fabricació de frites, esmalts i pigments ceràmics
  
Promotor: COLOROBBIA ESPAÑA, SA
  
Autoritat substantiva: Direcció General de Qualitat Ambiental de la Conselleria de Territori i Habitatge de la Generalitat Valenciana
  
Localització: Partida el Carrascar, polígon 9, km 16,3 de la carretera comarcal 814 al pas d'aquesta pel terme municipal de Vilafamés (Castelló)
  
Descripció del projecte
  
Objecte del projecte
  
Colorobbia España, SA és una indústria del sector ceràmic. Les instal·lacions de la partida el Carrascar, polígon 9, km 16,3 de la carretera comarcal 814 al pas d'aquesta pel terme municipal de Vilafamés (Castelló), es destinaran concretament a la fabricació de frites, esmalts i pigments ceràmics.
  
La indústria projecta l'ampliació de les actuals instal·lacions; aquesta ampliació es considera com a modificació substancial. L'objecte del projecte i l'estudi d'impacte ambiental presentats és l'obtenció de l'autorització ambiental integrada de la totalitat de la factoria.
  
Antecedents
  
En la parcel·la objecte d'avaluació d'impacte ambiental s'exerceixen les activitats de fusió de frites des de l'any 1991. Des de llavors, s'han ampliat les instal·lacions fins a l'estat actua d'aquestes.
  
Cal assenyalar que la factoria que se sotmet a avaluació d'impacte ambiental se situa en el polígon industrial de Vilafamés, el qual va ser avaluat ambientalment, juntament amb la resta del municipi, en el marc del PGOU de Vilafamés i que té una declaració d'impacte ambiental amb condicions, de data 7 de maig de 2003.
  
Caràcter de la declaració
  
La declaració d'impacte ambiental que conforma la present resolució forma part del procés d'autorització ambiental integrada en tràmit, en aplicació de la Llei 16/2002, d'1 de juliol, de prevenció i control integrats de la contaminació, i el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
Aquesta normativa determina el contingut i abast de l'autorització ambiental integrada, la finalitat de la qual és integrar en una única resolució totes aquelles autoritzacions i pronunciaments sectorials en matèria d'abocaments d'aigües residuals, producció i gestió de residus i emissions a l'atmosfera competència de la Conselleria competent en matèria de medi ambient de la Generalitat, preceptius per a la implantació i posada en marxa de les instal·lacions sotmeses al règim de prevenció i control integrats de la contaminació a la Comunitat Valenciana. En aquesta resolució s'incorporarà, si és el cas, la declaració o estimació d'impacte ambiental.
  
En aquests casos, i si l'emplaçament ho permet, escau per tant, excloure del contingut de la declaració d'impacte ambiental aquells aspectes que la Llei 16/2002, d'1 de juliol, de prevenció i control integrats de la contaminació, i el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana, reserven a la resolució administrativa que conté l'autorització ambiental integrada, a fi d'evitar duplicitats innecessàries en el procés d'anàlisi i valoració ambiental, com també en l'establiment de mesures correctores, protectores i la vigilància i control.
  
Cal considerar que l'avaluació d'impacte ambiental de les afeccions ambientals derivades de l'emissió de contaminants atmosfèrics, generació de residus, consum d'aigües i abocament d'aigües residuals, es realitza a través dels informes que emeten organismes i serveis competents en cadascuna de les matèries, els quals al mateix temps són consultats pel departament que emet l'autorització ambiental integrada.
  
A la vista de l'article 22 del Decret 40/2004, l'autorització ambiental integrada contindrà, a banda de la declaració d'impacte ambiental, tota una sèrie d'apartats a través dels quals podran minimitzar-se els impactes directes sobre el medi abiòtic i la població. Els impactes ambientals directes seran sobre els quals més fàcilment es podran adoptar mesures correctores que, al mateix temps, resultaran mesures preventives dels impactes indirectes sobre el medi natural biòtic, perceptual i social. Les afeccions directes són les que durant el funcionament normal de les activitats IPPC poden donar-se sobre els treballadors i el medi natural inert o abiòtic (aire, sòl i aigua) i les indirectes, les que poden donar-se sobre el medi biòtic (flora, fauna i processos biòtics).
  
En conseqüència, la necessària coordinació administrativa entre els diversos departaments de la Conselleria de Territori i Habitatge, si més no exigeix que la declaració d'impacte ambiental, que és succeïda per una autorització ambiental integrada, limite l'àmbit de decisió d'aquesta als aspectes relacionats amb les afeccions directes a la fauna, flora, paisatge, espais naturals protegits, zones humides, formacions geomorfològiques, i altres.
  
Tramitació administrativa
  
En data 7 de novembre de 2003, el Servei de Control Integrat de la Contaminació remet el projecte bàsic i l'estudi d'impacte ambiental del projecte de referència, com també diverses còpies dels informes sol·licitats als serveis de Qualitat d'Aigües, Gestió de Residus i Protecció de l'Ambient Atmosfèric. En aquests informes, els serveis esmentats detecten una sèrie de deficiències a esmenar pel mateix Servei de Control Integrat de la Contaminació. Així mateix, es comunica que transcorregut el període d'informació pública, no s'hi van presentar al·legacions. No es comunica el DOGV en el qual es va realitzar l'anunci.
  
En data 19 de febrer de 2004, es reitera la sol·licitud de declaració d'impacte ambiental.
  
Afeccions legals
  
Els condicionants de la declaració d'impacte ambiental de data 7 de maig de 2003, de resolució de l'expedient 219/02-AIA d'avaluació d'impacte ambiental de la PGOU de Vilafamés, com també les mesures protectores previstes en l'estudi d'impacte ambiental de l'esmentat pla general.
  
La indústria sol·licita l'autorització ambiental integrada que atorga la Direcció General de Qualitat Ambiental de la Conselleria de Territori i Habitatge.
  
D'acord amb els articles 18, 19 i 20 de l'Ordre de 9 de setembre de 2003, de la Conselleria de Territori i Habitatge, per la qual es desenvolupa el Decret 119/2003, del Consell de la Generalitat, pel qual s'aprova el Reglament orgànic funcional de la Conselleria de Territori i Habitatge, les competències en matèria de control integrat de la contaminació, qualitat d'aigües, seguiment i control d'aquest recurs, protecció atmosfèrica i acústica, i el seguiment, control i gestió de residus s'atribueixen a la Direcció General de Qualitat Ambiental.
  
Tot això, sense perjudici de les autoritzacions que escaiga obtenir d'altres organismes, de conformitat amb la normativa sectorial que hi siga d'aplicació.
  
Consideracions ambientals
  
Elements ambientals que poden veure's afectats de forma important pel projecte d'activitat
  
Les accions amb probable incidència ambiental durant la fase de funcionament seran bàsicament la generació d'emissions contaminants aigües residuals i, en menor grau, residus, sorolls i vibracions. Atesa la tipologia de l'activitat i l'antropització del lloc on es projecta dur a terme (en una parcel·la d'un polígon industrial), els elements ambientals més directament afectats pel desenvolupament del projecte podrien ser els característics del medi natural inert o abiòtic (aire, sòl i aigua), ja que el medi biòtic (flora, fauna i processos biòtics), perceptual i social es veuran, en principi, molt lleugerament afectats. Els impactes ambientals directes seran sobre els quals més fàcilment es podran adoptar mesures correctores que, al mateix temps, resultaran mesures preventives per als impactes indirectes sobre el medi físic biòtic, perceptual i social.
  
Vist que no s'afecta directament cap nucli residencial o cap àrea protegida, és a dir, qualsevol àrea que poguera estar subjecta a algun tipus de protecció administrativa, com ara ZEPA, LIC, microreserva, etc., només cap la reducció dels impactes directes sobre el medi abiòtic, que al mateix temps suposarà la reducció dels fenòmens de transport que podrien arribar a afectar la població o algun àrea protegida. S'entén que aquests impactes es reduiran a través del compliment de la legalitat vigent en matèria de residus, emissions i abocaments o, si és el cas, amb l'adopció de les millors tecnologies disponibles i els valors límit d'emissió de la legislació IPPC.
  
Respecte al sòl i les aigües, cal assenyalar que la indústria es troba situada en una zona sense risc d'inundació, de mitjana vulnerabilitat a la contaminació de les aigües subterrànies i de mitjana accessibilitat potencial als recursos hídrics, tot això d'acord amb la cartografia temàtica de la Conselleria d'Obres Públiques, Urbanisme i Transports de la Generalitat Valenciana.
  
Consideracions jurídiques
  
El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, ja que com estableix l'apartat k del grup 4 de l'annex 1 de la Llei 6/2001, de 8 de maig, de modificació del Reial decret legislatiu 1302/1986, de 28 de juny, d'avaluació d'impacte ambiental, les instal·lacions per a la fosa de substàncies minerals, inclosa la producció de fibres minerals, amb una capacitat de fosa superior a 20 tones per dia, es troben sotmeses al tràmit de declaració d'impacte ambiental.
  
En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que hi són d'aplicació.
  
L'article 13, apartat 2, del Decret 119/2003, d'11 de juliol, del Consell de la Generalitat, pel que aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, només a l'efecte ambiental, el projecte per a l'obtenció de l'autorització ambiental integrada promogut per l'empresa Colorobbia España, SA, que s'ha d'ubicar a la partida el Carrascar, polígon 9, km 16,3 de la carretera comarcal 814 al pas d'aquesta pel terme municipal de Vilafamés (Castelló), en els termes que estableix el projecte d'autorització ambiental integrada i l'estudi d'impacte ambiental, sempre que es complisquen les condicions següents:
  
1. Per la seua ubicació, es considera que en matèria d'emissions atmosfèriques, soroll, abocament d'aigües residuals i generació de residus, és suficient amb el compliment de la legalitat vigent o, si és el cas, amb l'adopció de les millors tecnologies disponibles i els valors límit d'emissió especificats en el Decret 40/2004, de 5 de març, del Consell de la Generalitat, pel qual es desenvolupa el règim de prevenció i control integrats de la contaminació a la Comunitat Valenciana.
  
2. Altres condicionants de caràcter ambiental derivats del PGOU del municipi, com pot ser que en l'estudi d'impacte ambiental del PGOU de Vilafamés es preveia la construcció de diverses depuradores pròximes als sectors que s'han de desenvolupar, tant residencials com industrials, entre els que s'inclou la parcel·la de Colorobbia España, SA. En base a això, la parcel·la objecte de projecte ha de disposar de xarxa de sanejament municipal de tipus separatiu; l'EDAR municipal està en funcionament aigua avall.
  
3. La Direcció General de Qualitat Ambiental, com a òrgan competent en matèria de qualitat d'aigües, seguiment i control d'aquest recurs, protecció atmosfèrica i acústica, el seguiment, control i gestió de residus i, a més, com a òrgan amb competència substantiva en matèria autorització ambiental integrada, ha de constatar periòdicament que el funcionament de l'activitat objecte de referència s'ajusta al que reglamenta o, si és el cas, a les millors tecnologies disponibles i els valors límit d'emissió. Amb aquest fi, anualment, la Direcció General de Qualitat Ambiental ha de remetre a la Direcció General de Gestió del Medi Natural el certificat del compliment per part del promotor de tot l'anteriorment especificat en relació amb la producció i programes de minimització de residus, emissions, abocaments, seguiment i control de les activitats relacionades amb els recursos hidrològics de la Comunitat Valenciana i la resta d'aspectes que condicionen ambientalment el projecte.
  
Segon
  
Notificar a les parts interessades que contra la present resolució, per ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.
  
València, 29 de juny de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient 241/02-AIA
  
Títol Legalització granja porcina d'encebament
  
Promotor Francisco Esteller Marco
  
Autoritat substantiva Ajuntament de Traiguera (Castelló)
  
Objecte del projecte Obtenció de la llicència d'activitat per a la legalització de l'activitat porcina d'encebament
  
Localització: Polígon 60, parcel·la 22, del terme municipal de Traiguera (Castelló)
  
Descripció del projecte
  
1. Descripció de les característiques més rellevants del projecte
  
Es pretén obtenir la llicència d'activitat per a la legalització d'una explotació porcina d'encebament, les característiques de la qual segons la documentació aportada són:
  
L'activitat consisteix en l'encebament de porcs, que es reben en l'explotació amb vuit setmanes de vida, i s'enceben fins a aconseguir uns 90 kg de pes viu, moment en el qual són destinats a escorxador. S'hi realitzen 2-3 cicles/any.
  
L'explotació està constituïda per dues naus d'una alçària, planta rectangular i coberta a dues aigües, amb una superfície de 657 m² i 675 m² respectivament, amb capacitat per a 1.300 porcs.
  
Els purins queden retinguts en fosses de purins, amb una capacitat aproximada de 530 m³, com també en bassa de purins impermeable, amb una capacitat mínima de 132 m³, on seran sotmesos a tractament microbiològic que millore les propietats com a adob orgànic, disminuïsca l'emissió d'olors, com també la formació de crostes, i passen posteriorment a ser utilitzats com a adob orgànic en camps de cultiu. El trasbals del purí de les fosses a la bassa es realitza mitjançant cisternes. S'aporten aproximadament 45,6 ha de superfície agrícola on poder aplicar el purí com a adob orgànic.
  
Entre les mesures higièniques i sanitàries a adoptar, s'inclou una tanca perimetral de l'explotació, disposar de pediluvis a l'entrada de les naus, com també gual sanitari a entrada de l'explotació.
  
Les baixes que es generen en l'explotació són destinades a una caseta municipal de recollida de cadàvers.
  
En el projecte d'activitat s'ha inclòs un informe subscrit per l'enginyer agrònom, en el qual certifica la impermeabilitat de les fosses i basses de recollida i emmagatzematge de purins.
  
La superfície agrícola on aplicar el purí com a adob orgànic s'ha infravalorat, ja que segons el Reial decret 324/2000 sobre normes bàsiques d'ordenació de les explotacions porcines, la superfície necessària ascendiria a 55,44 ha.
  
El nucli de població es localitza a més d'1 km de l'explotació.
  
Tramitació administrativa
  
1. Informació pública. Remissió de l'expedient
  
L'expedient es va iniciar el 24 de juny de 2002, amb la remissió per l'Ajuntament de Traiguera de l'expedient municipal, el projecte d'activitat i l'estudi d'impacte ambiental.
  
L'expedient es completa definitivament el 17 de maig de 2004.
  
La informació pública s'ha realitzat mitjançant la publicació en el BOP núm. 33, de 16 de març de 2002, com també als veïns confrontants a l'activitat, sense la presentació d'al·legacions.
  
2. Sol·licitud d'informes sectorials i documentació complementària
  
En data 29 de gener de 2003 se sol·licita al promotor la presentació d'un nou estudi d'impacte ambiental, ja que el presentat inicialment no compleix els requisits mínims establerts per la legislació vigent d'impacte ambiental, pel que fa a contingut, per a sotmetre'l als tràmits preceptius. L'estudi d'impacte ambiental és remés en data 13 de novembre de 2003.
  
En data 28 de gener de 2004 se sol·licita al promotor, a través de l'Ajuntament, l'ampliació a la documentació presentada, relativa a la justificació de la gestió de purins, com estableix el Reial decret 324/2000 sobre normes bàsiques d'ordenació de les explotacions porcines; amb la presentació d'autorització firmada dels propietaris de les parcel·les on s'aplique el purí, cèdula de propietat i pla cadastral; disseny de bassa de purins amb autonomia mínima de 3 mesos, com a proposta de tractament del purí previ a l'aplicació d'aquest en camp. L'ampliació és remesa el 17 de maig de 2004.
  
Informes sectorials
  
L'expedient municipal recull la informació següent:
  
- Autorització prèvia de la COPUT, concedida en data 30 de juliol de 2001. L'informe favorable emés per la Conselleria d'Agricultura, Pesca i Alimentació està condicionat a la dotació a la instal·lació de:
  
- Sistema eficaç de desinfecció (gual sanitari) de les rodes dels vehicles que entren o isquen de l'explotació en els accessos a la mateixa, com també el sistema apropiat per a desinfecció de la resta del vehicle.
  
- Assetjat de l'explotació (tanca perimetral) i sistema de protecció contra possibles transmissions de malalties (tela antiocells o malla metàl·lica en finestres i buits).
  
- Disposar de sistema de recollida o tractament i eliminació de cadàvers, amb suficients garanties sanitàries i de protecció del medi ambient.
  
- Adequat llatzaret per a l'observació dels animals.
  
- Mesures higienicosanitàries necessàries perquè el personal i utillatge de l'explotació no puguen transmetre malalties.
  
- Utillatges de neteja, maneig i vestidors d'ús exclusiu en l'explotació.
  
- Pediluvis o altres mitjans d'eficàcia semblants, a l'entrada de locals, naus o parcs.
  
- Disposar d'un llibre de visites on s'anoten totes les que es produïsquen i el nombre de les matrícules dels vehicles que hagen entrat en l'explotació.
  
- Disposar de bassa de fem tancada i impermeabilitzada, naturalment o artificialment, que evite el risc de filtració i contaminació de les aigües superficials i subterrànies, que assegure que s'impedisquen pèrdues per sobreeiximent o per inestabilitat geotècnica, i assegurar que s'impedisquen pèrdues per sobreeiximent o per inestabilitat geotècnica, amb la grandària necessària per a poder emmagatzemar la producció d'almenys tres mesos, que en permeta la gestió adequada.
  
- Informació pública en el BOP núm. 33, de 16 de març de 2002, com també als veïns confrontants a l'activitat, sense la presentació d'al·legacions.
  
- Informe favorable del cap local de sanitat.
  
- Informe favorable de l'inspector sanitari de la Conselleria de Sanitat.
  
- Informe favorable de l'arquitecte municipal.
  
- Informe favorable de l'alcaldia.
  
Afeccions legals
  
El sòl on se situa l'explotació, està classificat com a sòl no urbanitzable d'interés agropecuari, segons normativa urbanística municipal.
  
L'activitat proposada no afecta cap espai natural protegit de la província de Castelló ni a cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/94, d'espais naturals protegits de la Comunitat Valenciana.
  
Consideracions ambientals
  
1. Elements ambientals que poden veure's afectats de forma important pel projecte i identificació i valoració d'impactes
  
En l'estudi d'impacte ambiental s'ha identificat els elements ambientals susceptibles de ser afectats pel projecte, entre els quals s'inclou: aire, sòl, aigua, flora, fauna i medi socioeconòmic.
  
L'explotació es localitza en una zona agrícola, dedicada a cultius de secà, amb predomini d'oliveres.
  
En general, i a causa de la forta antropització de la zona, els valors ambientals que presenta són poc destacables, considerant els elements ambientals més rellevants susceptibles de ser afectats pel projecte: el sòl, per la contaminació associada a l'abocament de purins o problemes de percolació per impermeabilització deficient en l'explotació; l'aigua, per contaminació per purins; i l'ire, per emissió d'olors associades a la fermentació de purins, etc.
  
El projecte no afecta comunitats botàniques o faunístiques d'especial interés ambiental o espècies protegides, endèmiques, en perill d'extinció o de distribució escassa o puntual a nivell provincial o de Comunitat Valenciana.
  
En l'estudi d'impacte ambiental no s'ha realitzat la identificació dels impactes més rellevants que pot causar l'actuació.
  
2. Consideracions sobre la proposta de mesures correctores i del programa de vigilància ambiental
  
Les mesures correctores que es descriuen en l'estudi d'impacte ambiental es refereixen a la infraestructura sanitària, sistema de recollida de purins a la nau, sistema de trasllat de purins a l'exterior, aplicació de purins, entre altres. Respecte a l'aplicació de purins, les recomanacions són: no aplicar en dies plujosos ni sobre sòls gelats, no aplicar en parcel·les amb risc d'escorriment, soterrar el purí després de l'aplicació d'aquest, com també aplicar una dosi que en qualsevol cas no sobrepasse els 170 kg N/ha.
  
Les mesures correctores a adoptar han de basar-se en el compliment dels condicionants exposats en aquesta declaració d'impacte ambiental.
  
Respecte al programa de vigilància ambiental inclòs en l'estudi d'impacte ambiental, pateix de rigor tècnic, la qual cosa, unida a la falta de detall, impossibilita conéixer per part del promotor, les pautes que s'han de seguir per a la seua adopció.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del reglament d'aquesta, annex I apartat 1.H.
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que hi són d'aplicació.
  
3. L'article 13, apartat 2, del Decret 119/2003, d'11 de juliol, del Consell de la Generalitat, pel que aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Declaració d'impacte ambiental
  
Primer
  
Estimar acceptable, només a l'efecte ambiental i sense perjudici de la prèvia obtenció de les autoritzacions sectorials que hi són d'aplicació, la legalització de la granja porcina d'encebament, situada en el terme municipal de Traiguera (Castelló), promoguda per Francisco Esteller Marco, sempre que aquest es desenvolupe d'acord amb les previsions de l'estudi d'impacte ambiental i els condicionants i modificacions establerts a continuació:
  
- S'ha de disposar de bassa de purins impermeabilitzada i tancada, amb capacitat suficient per a emmagatzemar la producció de purins d'almenys tres mesos, tot això segons l'article 5.U. B.1. del Reial decret 324/2000, de 3 de març, pel qual s'estableixen normes bàsiques d'ordenació de les explotacions porcines.
  
- S'ha d'assegurar la correcta impermeabilització de les edificacions on alberguen els animals, com també de les fosses i bassa de purins.
  
- S'ha d'utilitzar sistema protector que impedisca l'accés de vectors a les naus, com malla metàl·lica o semblant.
  
- S'ha de disposar de tanca perimetral de l'explotació.
  
- Previ a la concessió de la llicència d'activitat, ha d'augmentar-se la superfície agrícola on aplicar purins en 10 ha que han de complementar les ja presentades, de manera que no se sobrepasse el contingut màxim admés de 170 kg de H/ha i any.
  
- El purí ha de ser tractat amb complex bacterià, de manera que millore les propietats com a adob orgànic, alhora que disminuïsca la càrrega contaminant, com també l'emissió d'olors. S'ha de comprovar l'eficàcia del tractament de purins i s'ha de modificar la manipulació o s'ha de substituir per un altre tractament si s'observa la ineficàcia d'aquest amb la seua correcta manipulació. Per a això, ha de dur a terme anàlisi abans de començar el tractament que servisca com a blanc. Aquestes anàlisis han de presentar-se davant d'aquesta Direcció General en cas de ser requerits, i es poden aplicar, en cas de ser necessari, les correccions oportunes al tractament. Entre els paràmetres a analitzar han d'estar, com a mínim: pH, conductivitat, sòlids en suspensió, DBO5, DQO, N total, N amoniacal, P, K, colifirmes totals, coliformes fecals i estreptococs fecals.
  
- A l'hora d'utilitzar el purí com a fertilitzant, s'ha de limitar la zona d'aplicació a camps de cultiu i pastius no naturals; s'han d'evitar les proximitats de corrents d'aigua, rius, rierols, barrancs, etc., com també fonts, conduccions subterrànies d'aigua i altres possibles focus de contaminació. No es pot superar la quantitat de 170 kg de N/ha i any. S'ha de llaurar i soterrar immediatament per a evitar les possibles pèrdues de nitrogen amoniacal.
  
- S'ha de gestionar l'eliminació de cadàvers conforme a allò que s'ha estipulat en el Reglament 1774/2002, del Parlament Europeu i del Consell de 3 d'octubre de 2002, pel qual s'hi estableixen les normes sanitàries aplicables als subproductes animals no destinats al consum humà.
  
- S'ha de comunicar a aquesta Direcció General qualsevol variació que es produïsca en la destinació dels residus.
  
Segon
  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret estimen pertinents.
  
Tercer
  
Publicar aquesta declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.
  
València, 21 de juny de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 297/02-AIA
  
Promotor: Gestiona 2395 TD.
  
Autoritat substantiva: Servei Territorial d'Indústria - Mines (Alacant)
  
Objecte del projecte: Explotació de la pedrera La Peña
  
Localització: Terme municipal de la Torre de les Maçanes (Alacant)
  
Descripció del projecte
  
Aquest projecte proposa l'ampliació d'una pedrera existent actualment sense explotar, denominada La Peña. Tota l'explotació es troba dins de la parcel·la 84 del polígon 1 en la partida La Peña. La superfície total de la parcel·la és de 1.634.347 m², propietat de l'empresa promotora, de la superfície de la qual es pretén explotar és de 321.000 m² i la superfície afectada és de 183.978 m² de les dades de la cubicació estimada. Es creu que amb l'explotació s'extrauran 9.895.125 m³.
  
Actualment a la pedrera en projecte no es realitzen activitats extractives. L'extracció del material es realitzarà mitjançant voladures esporàdiques i el ripatge del material obtingut, posteriorment se seleccionarà el material apte per a maçoneria i el considerat com no apte es transportarà a una planta d'insistència i classificació per a àrids.
  
La parcel·la es localitza al terme municipal de la Torre de les Maçanes, en el límit municipal amb els termes d'Alcoi i Xixona. L'accés es realitza per un camí particular de terra que es troba en el marge esquerre de la carretera de la Torre de les Maçanes a Benifallim, a l'eixida de la Torre de les Maçanes.
  
L'extracció proposada comença en la cota superior a 1250 m.s.n.m. i es realitza l'avanç lateral sobre la vessant fins a aconseguir la profunditat de desmunt. Una vegada arribat a aquesta cota, s'arreglen els talussos restants i es comença l'excavació de la següent berma, a una cota 5 metres inferior a la primera i així successivament. D'aquesta manera s'explota el material cap a les cotes inferiors fins a arribar al límit inferior situat a la cota 1070 m.s.n.m.
  
Alternatives
  
En l'estudi d'impacte ambiental de la pedrera no es presenta un estudi d'alternatives, es presenta el projecte com a una explotació en la restauració de la qual s'inclourà també la regeneració de la zona afectada per la vella explotació, per la qual cosa es fa una comparació en aquest estudi d'alternatives entre la situació actual i la final després del projecte proposat.
  
Tramitació administrativa
  
La documentació corresponent a l'estudi d'impacte ambiental i el pla de restauració i el projecte per a l'obertura de la pedrera La Peña va ser tornada en data de 19 de desembre de 2001 per no complir amb els requisits mínims exigits en el Decret 162/90.
  
En data de 23 d'agost de 2002 es va tornar a remetre una nova documentació a la qual se li va atribuir el numere d'expedient 297/02 remesa pel Servei Territorial d'Indústria i Energia, secció de Mines, d'Alacant. En data de 28 de novembre de 2002 se li va comunicar al promotor que tota la documentació continuava presentant nombroses deficiències.
  
En data de 22 de juliol de 2002 es van rebre al·legacions a aquest projecte atenent a la publicació en el DOGV de 17 de juny de 2002, presentades per Ecologistes en Acció del País Valencià i per la Colla La Carrasca-Ecologistes en Acció. Respecte a les esmentades al·legacions, fan referència a l'estudi i projecte presentats, en les quals s'han manifestat les deficiències ja observades per la Direcció General de Gestió del Medi Natural.
  
En data de 12 de setembre de 2002 es va rebre estudi derivat d'una prospecció arqueològica per part del promotor, el qual va ser remés a la Direcció General de Patrimoni Artístic.
  
En data de 31 de gener de 2003 es va rebre escrit dels serveis territorials de Medi Ambient d'Alacant d'una sol·licitud de l'Ajuntament de la Torre de les Maçanes pel qual es requeria informe de l'estat de l'expedient el qual es va contestar en data de 6 de febrer de 2003.
  
En data de 20 de març es va rebre informe de la Direcció General de Patrimoni Artístic mitjançant el qual s'informa que el promotor ha d'ampliar l'estudi presentat a altres aspectes patrimonials, la qual cosa va ser comunicada al promotor en data de 31 de març de 2003.
  
En data de 24 de juliol de 2003 es va presentar una nova documentació, en la qual es presenta un nou projecte d'explotació, un altre estudi d'impacte ambiental i un altre pla de restauració, juntament amb un estudi paleontològic que substitueix la documentació inicial.
  
En data de 9 de setembre de 2003 es va rebre petició d'estat d'expedient pel Servei Territorial de Territori i Habitatge d'Alacant. En data de 17 de setembre de 2003 es va contestar al Servei Territorial de Territori i Habitatge que s'ha rebut una nova documentació en la qual es varia l'explotació sol·licitada inicialment, per la qual cosa s'ha informat, al mateix temps, al Servei Territorial d'Indústria de l'esmentada modificació del projecte d'explotació, l'estudi d'impacte ambiental i del pla de restauració. També s'hi ha sol·licitat la necessitat de sotmetre novament a informació pública l'esmentada documentació.
  
En data de 4 de desembre de 2003 es va rebre informe vinculant desfavorable de la Direcció General de Política Lingüística i Patrimoni Cultural Valencià, de la Conselleria de Cultura, Educació i Esports, la qual cosa va ser posat en coneixement del promotor en data de 13 de gener de 2004.
  
En data de 8 de març de 2004 es rep certificat del nou tràmit d'informació pública, realitzat a requeriment d'aquest Servei d'Avaluació d'Impacte Ambiental, com es recull en l'article 24.5 del Decret 162/90, en l'apartat segon d'aquest, on es diu que l'òrgan ambiental podrà retrotraure el procediment a la fase d'informació pública, o reiterar-la, si es considera que en la fase d'ampliació de l'estudi s'han introduït novetats de la suficient rellevància que en facen aconsellable el coneixement públic. En aquest tràmit realitzat per a la nova documentació s'han rebut les al·legacions següents:
  
- Marilen Ases Ferri, en representació de la Coordinadora Ecologista Vall d'Albaida.
  
- Sr. alcalde president de l'Excel·lentíssim Ajuntament de la Torre de les Maçanes, en nom d'aquesta entitat.
  
- Juan Domènech García en representació del grup de voluntaris contra incendis El Rentonar.
  
- Julia Moltó Linares, en representació de la Colla Ecologista La Carrasca-ecologistes en Acció.
  
- Salvador Josep Pérez i Fontana en representació del Col·lectiu Ecopacifista Xàrquia: alternatives.
  
En data de 17 de març de 2004 es va rebre contestació a aquestes al·legacions per part del promotor.
  
En data de 12 de maig de 2004 es rep informe de la Direcció Territorial de Territori i Habitatge d'Alacant, mitjançant el qual es posa de manifest que l'ampliació de la pedrera és incompatible amb la qualificació de l'esmentat sòl.
  
Per part del cap de la demarcació s'informa que:
  
- El paisatge té una gran fragilitat, per la qual cosa l'impacte paisatgístic de l'estudi d'impacte és major a l'impacte considerat.
  
- No s'hi ha considerat l'ampliació dels camins d'accés
  
- El projecte de restauració està poc desenvolupat en les actuacions que es pretenen dur a terme, sobretot pel que fa a la preparació del sòl, elecció de les espècies, època de plantació, sistema de reg i execució.
  
També informa que la zona es troba en un alzinar, amb ginebre, sàlvia, espígol i bruc i, d'altra banda, fa referència a l'existència d'una espècie endèmica protegida en la zona: Ononis rentonarensis.
  
Per tot això, considera que haurien d'esmenar les esmentades deficiències.
  
En data de 25 de maig es remeten noves al·legacions pel Servei Territorial d'Indústria d'Alacant amb la contestació del promotor a aquestes.
  
Afeccions legals
  
Com ha informat l'Ajuntament i pel Servei Territorial de Territori i Habitatge d'Alacant el projecte proposat se situa en sòl no urbanitzable protegit ecològicament i paisatgístic i forestalment, per la qual cosa la qualificació urbanística és incompatible amb l'activitat proposada.
  
Poden existir en la zona d'explotació espècies protegides segons l'Ordre de 20 de desembre de 1985, del Consell de la Generalitat Valenciana.
  
Consideracions ambientals
  
Aquest projecte pretén dur a terme l'activitat extractiva en una zona amb una ubicació poc adequada des del punt de vista paisatgístic. És evident que tota activitat extractiva comporta una sèrie d'impactes en el medi que han d'anar acompanyats per una sèrie de mesures correctores encaminades a la minimització d'aquests. Si considerem l'avaluació de l'impacte ambiental d'una activitat en el medi, s'ha de realitzar una comparació entre el medi i l'evolució d'aquest sense considerar l'activitat i per un altre costat amb la consideració que es duu a terme l'esmentada activitat dins d'un marc temporal raonable. La comparació entre ambdós és la que ens serveix de criteri per a determinar si els impactes són favorables o desfavorables, per la qual cosa no s'ha d'atendre només la fase d'execució parcial d'una activitat sinó considerar-la tota aquesta en el seu conjunt.
  
Amb l'anàlisi dels impactes que es produiran, és cert, com es recull en les al·legacions, que l'impacte paisatgístic que es produiria amb una nova explotació és molt alt. Per un altre costat s'ha de considerar que hi ha una determinada imprecisió pel que fa a les mesures correctores i l'execució del pla de restauració, però les esmentades mesures han de ser corroborades i acceptades per la resolució administrativa d'Indústria, que és qui autoritza aquests projectes, atés que la legislació de mines és la que regula la restauració dels espais afectats per les activitats extractives.
  
Pel que fa als valors ecològics a què es fa referència en les al·legacions, es posa de manifest que és cert que hi ha parts de la serra que presenten valors amb determinada importància, cal fer constar la presència d'una microreserva de flora en la serra del Rentonar, amb presència d'espècies endèmiques com Ononis Rentonensis, la qual podia estar present en l'esmentada zona i no ha sigut considerada en l'estudi.
  
L'explotació proposada no defineix clarament quins són els terminis d'execució de l'explotació ni queden clars els ritmes d'explotació, per la qual cosa la restauració de la pedrera, i la recuperació de l'espai degradat es duria a terme en un període d'anys massa llarg, encara que en cap cas 200 anys com han manifestat alguns al·legants.
  
La greu situació actual, derivada d'una explotació incontrolada, on hi ha un risc elevat d'inestabilitat de vessants, per caiguda de blocs i possibles desplaçaments, atesa la disposició dels estrats, motiva un rebuig social generalitzat, la qual cosa és un dels factors que s'han de considerar en un procediment d'avaluació ambiental, com així ho recullen les normatives derivades de les directives europees en matèria d'avaluació ambiental.
  
No obstant això, bé és cert que el promotor ha presentat un projecte que a llarg termini pot comportar la millora ambiental de l'entorn molt degradat i que és convenient destacar que és irrecuperable sense una activitat que comporte la reculada de bancs i la suavització del pendent per a adaptar-lo a la topografia donada la disposició geològica dels estrats i el tipus d'explotació dut a terme. Això no obstant, el projecte presentat comporta l'explotació d'una zona àmplia, i sobretot per a un període de temps massa extens de manera que els impactes negatius generats durant l'explotació fins a la restauració final són elevats per a la població, el paisatge, la flora i fauna adjacents.
  
Consideracions jurídiques
  
1. El projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del Reglament d'aquesta. L'esmentada actuació es troba inclosa en l'annex I apartat 3C1) del Decret 162/1990 pel qual s'aprova el Reglament de la Llei 2/1990, d'impacte ambiental.
  
2. En l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que hi són d'aplicació.
  
3. Per Ordre de 9 de setembre de 2003, de la Conselleria de Territori i Habitatge, per la qual es desenvolupa el Decret 119/2003, d'11 de juliol, del Consell de la Generalitat Valenciana pel qual s'aprova el Reglament orgànic i funcional de la Conselleria de Territori i Habitatge i segons l'article 17, s'atribueix a la Direcció General de Gestió del Medi Natural l'avaluació ambiental.
  
Per tot això, fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Declarar no acceptable, des del punt de vista ambiental, el projecte per a l'explotació La Peña localitzada al terme municipal de la Torre de les Maçanes (Alacant) el promotor del qual és Gestiona 2063 TZ, pels impactes ambientals derivats del tipus d'activitat i del temps d'execució d'aquestes, a més de ser incompatible urbanísticament.
  
Segon
  
Notificar a les persones interessades que contra la present resolució, per no ser un tràmit en via administrativa, no es pot interposar cap recurs; la qual cosa no és inconvenient perquè puguen utilitzar els mitjans que en defensa del seu dret es es consideren pertinents.
  
Tercer
  
Publicar en el Diari Oficial de la Generalitat Valenciana aquesta estimació d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.
  
València, 11 de juny de 2004.- El director general de Gestió del Medi Natural: Javier Gómez Martín.
  
Declaració d'impacte ambiental
  
Expedient: 085/04-AIA
  
Títol: Obertura d'un desballestador de vehicles fora d'ús
  
Promotor: Reginaldo Correia Azevedo
  
Autoritat substantiva: Ajuntament de LLlíria
  
Localització: Carretera CV-35, PK 29, partida el Barranquet de Montearagón, polígon 166, parcel·la 90 (València)
  
Descripció del projecte
  
1. Descripció de les característiques més rellevants de l'actuació prevista
  
L'objecte del projecte és la instal·lació d'un desballestament de vehicles fora d'ús.
  
L'activitat consisteix en la compra de vehicles avariats o accidentats, per a desballestar-los i vendre les peces en bon estat. Els automòbils ja desballestats s'emmagatzemaran en l'exterior de la nau per a la posterior venda d'aquests com a ferralla. Les parts dels vehicles potencialment contaminants com bateries, pneumàtics i olis lubricants, seran recollides per empreses especialitzades.
  
La indústria se situa en sòl no urbanitzable comú, i ocupa una superfície de 13.016 m², distribuïda en les parcel·les següents:
  
- Una nau de 1.000 m², dividida en dues zones:
  
- Una dedicada a magatzem de peces i zona de desmuntatge, en la qual s'emmagatzemaran els olis, les bateries, etc.
  
- L'altra estarà formada per dues plantes i estarà dedicada a oficines i venda al públic de peces.
  
- En la parcel·la existiran dues zones dedicades a l'emmagatzematge dels vehicles, una per als vehicles que s'han de desballestar i una altra on ja s'ha realitzat aquesta labor.
  
- Una zona d'emmagatzematge de pneumàtics.
  
Tramitació administrativa
  
En data 31 de maig de 2004, el Servei Territorial de València de la Conselleria de Territori i Habitatge va remetre el projecte d'activitat, i l'estudi d'impacte ambiental del projecte de referència, juntament amb l'informe favorable sobre la implantació de l'activitat, per part de l'Ajuntament de LLlíria.
  
L'estudi d'impacte ambiental ha sigut sotmés a informació pública durant el termini de vint dies mes en el tauler d'edictes de l'Ajuntament, sense que s'hi hagen presentat al·legacions.
  
Afeccions legals
  
La indústria sol·licita la declaració d'interés comunitari per a la instal·lació d'un desballestador d'automòbils. Estació de transferència de residus no perillosos, atorgada per l'Ajuntament de LLlíria. Igualment, haurà d'obtenir el permís d'abocament a la xarxa municipal de clavegueram, d'acord al model d'ordenança d'abocaments a la xarxa municipal de clavegueram, elaborat per l'entitat de sanejament en col·laboració amb la Federació Valenciana de Municipis i Províncies.
  
Durant el normal funcionament d'aquesta, la indústria gestionarà i generarà diversos residus, per la qual cosa haurà de sol·licitar les corresponents autoritzacions administratives atorgades per la Direcció General de Qualitat Ambiental de la Conselleria de Territori i Habitatge de la Generalitat Valenciana.
  
Consideracions ambientals
  
1. Elements ambientals que poden veure's afectats de forma important per l'actuació
  
La parcel·la on es pretén situar l'activitat es troba sense cultivar, envoltada de bosc baix, parcel·les de fruiters i edificacions relativament pròximes situades al sud, sud-est i sud-oest. A l'oest de la parcel·la se situa el barranc de Montearagón, en direcció nord-oest - sud-est.
  
En definitiva tant la fauna com la flora presents en la zona no tenen caràcter específic, sinó que són espècies comunes en tota la província.
  
2. Identificació, descripció i valoració dels impactes més rellevants
  
L'impacte sobre la hidrologia superficial (barranc de Montearagón) i subterrània és el més important dels tractats en l'estudi, ja que aquest es pot produir per un abocament incontrolat de residus perillosos, i per la infiltració de lixiviats dels esmentats residus per l'arrossegament de l'aigua de pluja.
  
3. Consideracions sobre les mesures correctores i el programa de vigilància ambiental
  
L'estudi d'impacte ambiental ha previst entre altres les següents mesures correctores, les quals s'encaminen a minimitzar els impactes derivats de l'actuació prevista.
  
- S'han d'emmagatzemar els vehicles a arran de sòl, de manera que no superen les dues alçàries i la incidència visual des de la carretera quede minimitzada. Al mateix temps, s'han de col·locar pantalles visuals vegetals, de fulla persistent, que obstaculitzen la visió del parc mòbil emmagatzemat.
  
- Per a evitar la possible contaminació de les aigües subterrànies o superficials, dels possibles vessaments que pogueren originar-se, la zona on es dipositen els vehicles recollits, ha de disposar d'un paviment impermeable i un sistema de recollida de vessaments (pendent cap a arqueta estanca); un sistema de recollida d'aigües de pluja (dispositius de decantació); un tractament d'aigües, inclosa la de pluja (separador d'olis i greixos).
  
- La zona d'emmagatzematge de residus perillosos ha de disposar de contenidors independents i estancs per a emmagatzemar bateries i filtres d'oli usats. Així mateix ha de disposar de dipòsits independents i estancs per a emmagatzemar els fluids dels vehicles fora d'ús, com ara: olis usats, combustibles, anticongelants, líquids refrigerants i líquids de frens.
  
- Les aigües residuals urbanes que puguen generar les instal·lacions sanitàries de què dispose l'activitat han de ser conduïdes a una fossa sèptica, la qual ha de complir tots els requisits tècnics d'impermeabilitat i estanquitat aplicable.
  
Pel que fa al programa de vigilància ambiental ha de tenir com a objecte establir un sistema que garantisca el compliment de les indicacions i mesures protectores i correctores contingudes en l'estudi d'impacte ambiental. A manera de síntesi, cal destacar els següents aspectes bàsics objecte de control ambiental:
  
- S'ha de realitzar una inspecció visual periòdica de l'estat del paviment impermeabilitzant.
  
- S'ha de revisar periòdicament l'estat dels recipients d'emmagatzematge de residus perillosos, i comprovar que no hi ha defectes estructurals ni fugues.
  
- S'ha de realitzar un manteniment periòdic adequat de les xarxes de drenatge i els sistemes de recollida i tractament d'aigües pluvials i vessaments (dispositius de decantació i separació de greixos).
  
Consideracions jurídiques
  
El projecte examinat queda tipificat en l'apartat 6-c de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'aplicació de la Llei 2/89, de 3 de març, de la Generalitat Valenciana, d'impacte ambiental.
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana pel qual s'aprova el Reglament d'impacte ambiental; en la Llei 2/89, de 3 de març, de la Generalitat Valenciana i en les altres disposicions que hi són d'aplicació.
  
L'article 13, apartat 2, del Decret 119/2003, d'11 de juliol, del Consell de la Generalitat, pel qual aprova el Reglament orgànic i funcional de la Conselleria de Territori i Habitatge, atribueix a la Direcció General de Gestió del Medi Natural la competència sobre l'avaluació de l'impacte ambiental.
  
Per tot això, fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que hi són d'aplicació, l'obertura d'un desballestador de vehicles fora d'ús, promogut per Reginaldo Correia Azevedo, sempre que aquest es desenvolupe amb les previsions de l'estudi d'impacte ambiental i amb els condicionants establerts en l'apartat segon.
  
Segon
  
Com a condicions addicionals que s'han de complir s'hi estableixen les següents:
  
1. Els residus gestionats per la indústria durant el normal funcionament d'aquesta, han de ser adequadament emmagatzemats, etiquetats i lliurats a un gestor autoritzat, segons la Llei 10/2000, de 12 de desembre, de residus. Això inclou l'obtenció de les autoritzacions administratives per a la gestió de residus que atorga la Direcció General de Qualitat Ambiental de la Conselleria de Territori i Habitatge.
  
2. Ha de preveure's una zona en l'interior de la nau industrial destinada únicament a l'emmagatzematge en trànsit dels residus perillosos recollits per error i els produïts durant el funcionament normal i manteniment de les instal·lacions.
  
3. En les zones destinades a la recepció, classificació i agrupament, condicionament i emmagatzematge temporal dels diversos residus, s'ha de disposar d'una solera impermeable.
  
4. Ha d'implementar-se una xarxa de drenatge d'aigües pluvials, i executar la solera de la parcel·la amb pendents que formen conques vessants cap a embornals, pous de registre i conduccions de PVC, per a l'evacuació de pluvials, tenint en compte que els pendents no conduïsquen les aigües d'escorriment cap a les zones d'emmagatzematge de residus.
  
5. Ha d'instal·lar-se una arqueta separadora de greixos, olis i sòlids en suspensió abans de la connexió final de la conducció d'aigües pluvials d'escorriment.
  
6. Dins del programa de vigilància ambiental, s'ha de constatar, mitjançant anàlisis periòdiques (almenys una vegada a l'any), que les aigües residuals abocades a la xarxa de clavegueram no superen els nivells recollits per les ordenances municipals o en el model d'ordenances desenvolupat conjuntament per l'entitat de sanejament de la Generalitat Valenciana i la Federació Valenciana de Municipis i Províncies. Amb aquest fi, ha d'instal·lar-se una arqueta per a la presa de mostres abans de la connexió del col·lector d'eixida de la indústria amb el clavegueram municipal. Una còpia del resultat de les analítiques comparades amb els límits d'abocament s'ha de remetre a l'organisme que autoritza l'abocament, és a dir, l'Ajuntament de Llíria.
  
7. Per a l'emmagatzematge de residus líquids o que per l'alt contingut líquid d'aquests puguen generar abocaments s'ha de disposar de cubetes o sistemes de recollida que garantisquen el confinament dels possibles vessaments. Cada cubeta o recipient de recollida de vessaments accidentals ha de tenir com a mínim el volum de l'envàs més gran o el 10% del total (la major d'ambdues quantitats). Les cubetes i sistemes de recollida de vessaments han de ser individuals per a cada tipus de residus la mescla dels quals en cas de vessament comporte un augment de la perillositat o dificulten la gestió. Les instal·lacions s'han de dissenyar i executar d'acord amb la ITC-MIE APQ-001, d'emmagatzematge de líquids inflamables.
  
8. Periòdica vigilància de les instal·lacions en general per a, si és el cas, actuar contra la propagació de possibles plagues.
  
9. Altres condicionants ambientals que s'establisquen a través de les autoritzacions sectorials que hi siguen d'aplicació.
  
10. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, han de ser comunicats a la Conselleria de Territori i Habitatge, Direcció General de Qualitat Ambiental, que ha d'establir si procedeix l'aplicació de noves mesures correctores.
  
11. Cal ajustar-se a qualsevol altra condició de caràcter ambiental que establisca en el seu moment la Direcció General de Qualitat Ambiental a través de la preceptiva autorització administrativa.
  
Tercer
  
Notificar a les parts interessades que, contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret i interessos estimen pertinents.
  
Quart
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.